Prezident qarori: kon-metallurgiya tarmog‘i korxonalari faoliyati takomillashtiriladi

O‘zbekiston Respublikasi prezidenti “Kon-metallurgiya tarmog‘i korxonalari faoliyatini yanada takomillashtirish chora-tadbirlari to‘g‘risida”gi qarorni imzoladi.
Hujjat bilan belgilanishicha, kon-metallurgiya tarmog‘ining yirik korxonalari:
a) 2019 yil yakunidan boshlab:
moliyaviy hisobotlarni majburiy tartibda moliyaviy hisobotlarning xalqaro standartlari asosida tuzadi va xalqaro auditorlik kompaniyalarini jalb etgan holda mustaqil tashqi auditni o‘tkazadi;
aktivlarni sotish rentabelligi, aktiv va majburiyatlarning aylanishi, shuningdek xalqaro fond birjalari va moliya institutlari talablariga asosan belgilanadigan boshqa ko‘rsatkichlar darajasi bo‘yicha minimal talablarni amaliyotga joriy qiladi;
b) 2020 yil yakunidan boshlab:
Hisob va hisobot bo‘yicha xalqaro standartlar (ISAR) prinsiplari va talablari asosida korporativ oshkoralikni tatbiq etadi;
Global tashabbuskorlik hisobotiga (GRI) muvofiq hisobotlarni, shu jumladan iqtisodiy, ijtimoiy va ekologik masalalar bo‘yicha chop etadi.
O‘zbekiston Respublikasi Vazirlar Mahkamasining uran qazib chiqarish va qayta ishlash bo‘yicha davlat korxonasini hamda qimmatbaho metallar qazib chiqarish va qayta ishlash bo‘yicha aksiyadorlik jamiyati shaklidagi korxonani tashkil etish orqali “Navoiy KMK” DKni qayta tashkil etish to‘g‘risidagi taklifiga rozilik berildi.